**Kriteriji vrednovanja, praćenja i ocjenjivanja u nastavi Povijesti**

**Opće napomene:**

* Prema ***Pravilniku o načinima, postupcima i elementima vrednovanja učenika u osnovnim i srednjim školama*** (dalje u tekstu Pravilnik), **vrednovanje** je sustavno prikupljanje podataka u procesu učenja, postignutoj razini ostvarenosti odgojno-obrazovnih ishoda, kompetencijama, znanjima, vještinama, sposobnostima, samostalnosti i odgovornosti prema radu; u skladu s unaprijed definiranim i prihvaćenim metodama i elementima.
* Razlikujemo **vrednovanje za učenje** (*služi unaprjeđivanju i planiranju budućeg učenja – ne ocjenjuje se brojčano*), **vrednovanje kao učenje** (*uključuje učenika u proces vrednovanja, razvija samostalno učenje – ne ocjenjuje se*) i **vrednovanje naučenoga** (*ocjenjivanje razine postignuća učenika*).
* **Praćenje** je sustavno uočavanje i bilježenje zapažanja o postignutoj razini ostvarenosti odgojno-obrazovnih ishoda u svrhu poticanja učenja i provjere postignute razine ostvarenosti odgojno-obrazovnih ishoda i očekivanja definiranih kurikulumima (*bilješke, uključuje sva tri pristupa vrednovanju*).
* **Provjeravanje** je procjena postignute razine ostvarenosti odgojno-obrazovnih ishoda, kompetencija i očekivanja u nastavnome predmetu ili području i drugim oblicima rada u školi tijekom školske godine.
* **Ocjenjivanje** je pridavanje brojčane ili opisne vrijednosti rezultatima praćenja i provjeravanja učenikovog rada. Vrši se u skladu s kriterijima ocjenjivanja navedenima u dokumentu.

**Oblici vrednovanja i ocjenjivanja:**

* Vrednovanje, praćenje, provjeravanje i ocjenjivanje učenika provodi se nenajavljeno, na svakom satu: **usmeno** (razgovor, rasprava, analiza, izlaganje…) i pisano (esej, referat, rad s povijesnim izvorima, radni listići…).
* **Pisane** provjere se pravovremeno najavljuju (u skladu s Pravilnikom) i provode se nakon obrađenih i uvježbanih nastavnih tema/cjelina.
* O broju pisanih i usmenih provjera odlučuje svaki učitelj pojedinačno, a u skladu s usvojenim kurikulumom.
* Preporuka je u jednom satu (po jednoj provjeri) dati jednu do dvije ocjene (individualna odluka učitelja), ovisno o broju elemenata koji se ocjenjuju.
* **Ocjena se izriče javno,** na nastavnom satu i mora biti poznata učeniku/ci čije je znanje provjeravano.
* **U rubriku bilješke** učitelj unosi zapažanja o suradnji s učenikom: odnos prema radu, obvezama, školskoj imovini, prihvaćanje pravila…
* **Zaključna ocjena** iz nastavnog predmeta Povijest izriče se u skladu s Pravilnikom, javno, na zadnjem nastavnom satu.
* Zaključna ocjena **ne mora proizlaziti iz aritmetičke sredine** svih upisanih ocjena, ona uključuje sva učenikova odgojno-obrazovna postignuća i temelji se na bilješkama i ocjenama učenika tijekom školske godine.

**Elementi ocjenjivanja:**

|  |  |
| --- | --- |
| Činjenično znanje | * temeljna povijesna znanja
* poznavanje činjenica, datuma, osoba
* poznavanje povijesnih pojmova i događaja
 |
| Konceptualno znanje | * sposobnost povijesnog mišljenja
* organiziranje povijesnih sadržaja
* uzročno-posljedične veze
* kronološko redanje podataka
* analiza i interpretacija povijesnih procesa i događaja
* zauzimanje osobnog stava i razumijevanje naučenoga
 |
| Proceduralno znanje  | * podrazumijeva način na koji učenik obrađuje podatke
* rad s povijesnim izvorima
* istraživački radovi
* eseji, referati, plakati, prezentacije…
 |

**Kriteriji ocjenjivanja:**

|  |  |
| --- | --- |
| **OCJENA** | **ČINJENIČNO ZNANJE** |
| Odličan (5) | * Zna sve tražene podatke (osobe, događaje, datume, pojave, procese) navodi ih potpuno samostalno i cjelovito.
 |
| Vrlo dobar (4)  | * Zna većinu traženih podataka, traženo reproducira uz manju pomoć. Iskazuje manju nesigurnost tijekom izlaganja.
 |
| Dobar (3)  | * Prepoznaje najvažnije i pojedine događaje, pojave, procese, osobe, pojmove i činjenice te ih djelomično i/ili uz pomoć producira. Navedeni podaci su često nepotpuni.
 |
| Dovoljan (2)  | * Nepovezano navodi povijesne događaje, izlaganje se temelji na prisjećanju. Potrebna je stalna pomoć i usmjeravanje ka točnim odgovorima.
* Miješa ključne pojmove, teško određuje vremenski okvir događaja.
 |
| Nedovoljan (1) | * Ne zadovoljava minimum standarda činjeničnog znanja, ne želi odgovarati, nije spreman/spremna…
* Ne može ni mehanički reproducirati nešto od navedenih sadržaja, ne reagira na pomoć i poticaj.
 |
| **OCJENA** | **KONCEPTUALNO ZNANJE** |
| Odličan (5) | * Samostalno objašnjava tijek, slijed i trajanje događaja.
* Služi se povijesnom kartom, samostalno analizira i povezuje uzroke i posljedice.
* U izlaganju koristi točnu povijesnu terminologiju, točno određuje granice vremenskih razdoblja i pripadajuće sastavnice istih (osobe, događaje, procese…)
 |
| Vrlo dobar (4)  | * Uz minimalnu pomoć objašnjava tijek, slijed i trajanje događaja.
* Samostalno smješta osobe u odgovarajuća razdoblja, uz manju pomoć uočava i analizira uloge.
* Uočava uzročno-posljedične veze.
* Uglavnom se samostalno snalazi na povijesnoj karti.
 |
| Dobar (3)  | * Opisuje tijek, slijed i trajanje događaja (ne objašnjava ga).
* Osobe i pojave smješta u približan vremenski okvir.
* Djelomično i/ili uz stalno usmjeravanje i pomoć, uočava uzročno-posljedični slijed događaja, interpretira ih i opisuje.
* Uz detaljne upute se služi povijesnom kartom.
 |
| Dovoljan (2)  | * Nepovezano navodi povijesne događaje, ne prati vremenski slijed.
* Uz znatnu pomoć, otežano ili uopće ne određuje uzroke i posljedice.
* Razaznaje pojedine povijesne osobe, ali ne i povijesni kontekst u kojemu su djelovale niti njihova postignuća.
* Površno se i uz stalno vodstvo i pomoć služi povijesnom kartom.
 |
| Nedovoljan (1) | * Niti uz pomoć ne uspijeva odrediti vremenski okvir događaja, ne prepoznaje povijesne osobe, ne služi se povijesnom kartom…
 |
| **OCJENA** | **PROCEDURALNO ZNANJE** |
| Odličan (5) | * Potpuno samostalno izrađuje i prezentira radove (plakat, ppt, esej, referat…).
* Obrazlaže svoje ideje, nudi mišljenje i argumentira svoje stavove.
* Prati sve zadane smjernice i točno ih uklapa u završni rad.
 |
| Vrlo dobar (4)  | * U radu prati većinu zadanih smjernica, ponegdje su vidljivi manji propusti.
* Iskazuje manju nesigurnost tijekom izlaganja.
* Radovi su većinom točni, s manjim pogreškama i propustima.
 |
| Dobar (3)  | * Radovi su djelomično točni, ne sadrže sve navedene sastavnice ili one nisu dovoljno objašnjene.
* Izlaganje je manjkavo, vidljiva je nesigurnost, česte su greške u pisanju, čitanju i izgovoru.
* Slabije vlada navedenim podacima (napisani su, ali nije sigurna/siguran što je to točno napisano…).
 |
| Dovoljan (2)  | * Rad je površno napravljen, nema analize niti objašnjenja pojmova.
* Vizualni i tekstualni sadržaji nisu povezani.
* Ne prati zadanu temu.
* Izlaže uz znatnu pomoć nastavnika, koristi se bilješkama (i to otežano).
 |
| Nedovoljan (1) | * Rad nije predan u zadanom roku, nije napravljen uopće, nema sastavnica, tema je potpuno promašena, nečitljiv je…
* Pokušava krivotvoriti rad, prepisati ga, napisati u potpunosti uz pomoć umjetne inteligencije bez objašnjenja pojmova i/ili sastavnica…
 |

**Pismene provjere:**

|  |  |
| --- | --- |
| **OCJENA** | **POSTOTAK** |
| Odličan (5) | 100 – 85% |
| Vrlo dobar (4) | 84 – 75% |
| Dobar (3) | 74 – 65% |
| Dovoljan (2) | 64 – 50%  |
| Nedovoljan (1) | 49 – 0%  |

 Damir Gugić,prof.